محمد بن تومرت السوسي المهدي هوا واحد لمعدل دياني مغريبي مسلم من قبايل مصمودة ؤهوا لأب الروحي ديال الدولة الموحدية التومرتية ؤ لبناي اللول ديال لموفمو لموحيدي، تزاد فالأطلس الصغير فجوايه ديك 1080م. لواليد ديالو جا من قبيلة ديال أرغن ؤ لواليدة ديالو جات من لقبيلة ديال إمسكالن اللي بجوجهوم فروعا ديال مصمودة. السيد هادا عندو تأتير عضيم و كبير ؤ ماليه متيل على لمغريب سيرتو فالدين و السياسة ولاتر ديالو باقي حتال دابا حيت معا التأسيس ديالو لأعضم دولة ݣاع فلغرب لإسلامي وخلا بيها لمغريب يوصل لحد التواسع ديالو بلفضل دلمحضار و لعشير ديالو عبد لمومن لݣومي، هوا اللول اللي دخل مفهوم "إمارة المؤمنين" للمغريب و ماعتارفش بلخلافة فلمشرق دلعباسيا و لفاطميا ؤ هوا اللي حط لقاعيدة دلحزب الراتيب اللي كايتقرا فالجوامع دلمغريب جماعة ليومينا هادا فلفجر و لمغرب، ؤحتا هوا بنادم اللولاني اللي تشهد بالديكر دلكلمة ديال "مخزن" باش يمعني على السلطة لمركزية اللي لبلاد. إيقدر إيتݣال باللي بن تومرت هوا اللي رشم لملامح اللولة و الرايسية ديال الدولة لمغريبية اللي كانعرفوها دابا.